CELEX: E2017J0008
Language: mt
Date: 2018-11-16 00:00:00
Title: Sentenza tal-Qorti tas-16 ta’ Novembru 2018 fil-Kawża E-8/17 — Henrik Kristoffersen vs Il-Federazzjoni Norveġiża tal-Iskijjar (Norges Skiforbund), sostnuta mill-Kumitat Olimpiku u Paralimpiku u mill-Konfederazzjoni Sportiva Norveġiżi (Norges idrettsforbund og olympiske og paralympiske komité) (Libertà li jiġu pprovduti servizzi — l-Artikolu 36 taż-ŻEE — id-Direttiva 2006/123/KE — Atleti professjonali — Assoċjazzjonijiet sportivi — Drittijiet ta’ kummerċjalizzazzjoni — Restrizzjoni — Proporzjonalità — Idoneità — Neċessità)

21.3.2019   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 107/9
            
         
      SENTENZA TAL-QORTI
      tas-16 ta’ Novembru 2018
      fil-Kawża E-8/17
      Henrik Kristoffersen
      vs
      Il-Federazzjoni Norveġiża tal-Iskijjar (Norges Skiforbund), sostnuta mill-Kumitat Olimpiku u Paralimpiku u mill-Konfederazzjoni Sportiva Norveġiżi (Norges idrettsforbund og olympiske og paralympiske komité)
      
         (Libertà li jiġu pprovduti servizzi — l-Artikolu 36 taż-ŻEE — id-Direttiva 2006/123/KE — Atleti professjonali — Assoċjazzjonijiet sportivi — Drittijiet ta’ kummerċjalizzazzjoni — Restrizzjoni — Proporzjonalità — Idoneità — Neċessità)
      
      (2019/C 107/04)
      Fil-Kawża E-8/17, Henrik Kristoffersen vs Il-Federazzjoni Norveġiża tal-Iskijjar (Norges Skiforbund), sostnuta mill-Kumitat Olimpiku u Paralimpiku u mill-Konfederazzjoni Sportiva Norveġiżi (Norges idrettsforbund og olympiske og paralympiske komité) — TALBA lill-Qorti skont l-Artikolu 34 tal-Ftehim bejn l-Istati tal-EFTA dwar it-Twaqqif ta’ Awtorità ta’ Sorveljanza u Qorti tal-Ġustizzja mill-Qorti Distrettwali ta’ Oslo (Oslo tingrett) dwar l-interpretazzjoni tal-Artikolu 36 tal-Ftehim dwar iż-Żona Ekonomika Ewropea u d-Direttiva 2006/123/KE tal-Parlament Ewropew u tal-Kunsill tat-12 ta’ Diċembru 2006 dwar is-servizzi fis-suq intern, il-Qorti, magħmula minn Páll Hreinsson, il-President (Imħallef-Relatur), Per Christiansen u Martin Ospelt (ad hoc), Imħallfin, qatgħu s-sentenza fis-16 ta’ Novembru 2018, li l-parti operattiva tagħha hija kif ġej:
      
                  1.
               
               
                  Il-kriterju legali għall-valutazzjoni ta’ jekk is-sistema ta’ federazzjoni sportiva nazzjonali, ta’ kontroll u approvazzjoni minn qabel tal-kuntratti individwali ta’ sponsorizzazzjoni, tikkostitwixxix restrizzjoni skont l-Artikolu 36 taż-ŻEE, jikkonsisti f’li jiġi stabbilit jekk is-sistema tirrendix inqas attraenti, għal atleta, l-eżerċitar tal-libertà li jipprovdi servizz ta’ kummerċjalizzazzjoni.
               
            
                  2.
               
               
                  Jekk tali sistema ta’ kontroll u approvazzjoni minn qabel tal-kuntratti individwali ta’ sponsorizzazzjoni tikkostitwixxi restrizzjoni, l-istess japplika għar-rifjut konkret ta’ talba għall-konklużjoni ta’ kuntratt individwali ta’ sponsorizzazzjoni fil-qafas ta’ tali sistema.
               
            
                  3.
               
               
                  Sistema ta’ kontroll u approvazzjoni minn qabel tal-kuntratti individwali ta’ sponsorizzazzjoni — u rifjut konkret fil-qafas ta’ tali sistema — tkun leġittima sakemm is-sistema u r-rifjut ikunu jsegwu għan leġittimu li huwa ġustifikat minn raġuni prevalenti ta’ interess ġenerali, ikunu adattati biex jinkiseb dak l-għan u ma jmorrux lil hinn minn dak li huwa neċessarju sabiex dan jinkiseb. Waqt dik il-valutazzjoni, is-sistema u r-rifjut konkret ma jistgħux jitqiesu waħedhom iżda jridu jiġu kkunsidrati fid-dawl tal-possibbiltajiet globali li l-atleta jew l-atleti jwettqu attività ta’ kummerċjalizzazzjoni individwali.
               
            
                  4.
               
               
                  Deċiżjoni konkreta meħuda fil-qafas ta’ sistema ta’ federazzjoni sportiva nazzjonali, ta’ kontroll u approvazzjoni minn qabel ta’ kuntratt individwali ta’ sponsorizzazzjoni, trid tkun ibbażata fuq bilanċ ġust bejn l-interessi tal-federazzjoni u tal-atleta kkonċernat. Id-deċiżjoni trid tkun motivata u tiġi kkomunikata lill-atleta fi żmien raġonevoli. Barra minn hekk, trid tkun possibbli proċedura ta’ rieżami quddiem korp indipendenti tal-federazzjoni. Abbażi ta’ dawn il-garanziji proċedurali, il-federazzjoni sportiva tista’ teżerċita diskrezzjoni fil-valutazzjoni ta’ talbiet għal kuntratti individwali ta’ sponsorizzazzjoni. Il-konsegwenzi tan-nuqqas ta’ konformità ma’ dawn ir-rekwiżiti jridu jiġu ddeterminati mill-qorti nazzjonali, abbażi tal-prinċipji ta’ ekwivalenza u ta’ effettività.